ครม.เห็นชอบให้ไทยคลังเพิ่มโควตาในกองทุนไอเอ็มเอฟ
ครม.ไฟเขียวคลังเสนอเพิ่มโควตาของประเทศไทยในกองทุนการเงินระหว่างประเทศ
23 ก.พ. 2553

ครม.ไฟเขียวคลังเสนอเพิ่มโควตาของประเทศไทยในกองทุนการเงินระหว่างประเทศ
นายวัชระ กรรณิการ์ รองโฆษกประจำสำนักนายกรัฐมนตรี กล่าวว่า คณะรัฐมนตรี (ครม.) เห็นชอบตามที่กระทรวงการคลังเสนอเรื่องการยอมรับโควตาเพิ่มของประเทศไทย และการขอความเห็นเรื่องการแก้ไขข้อตกลงว่าด้วยกองทุนการเงินระหว่างประเทศ (ไอเอ็มเอฟ) ซึ่ง ครม. ได้รับทราบและเห็นชอบตามที่กระทรวงการคลังเสนอทั้ง 3 ข้อ ดังนี้
1.รับทราบการยินยอมรับการจัดสรรโควต้าเพิ่มในกองทุนไอเอ็มเอฟของประเทศไทยเพิ่มขึ้นจาก 0.506% เป็น 0.604% ทำให้สัดส่วนโควตาของประเทศไทยเพ้มขึ้นเล็กน้อย จึงไม่ได้มีนัยสำคัญต่อการดำเนินการของประเทศ ซึ่งการแจ้งเพิ่มโควต้าเป็นดุลพินิจของธนาคารแห่งประเทศไทย (ธปท.) ซึ่งคลังเห็นชอบตามที่ ธปท. ดำเนินการ และได้ส่งเรื่องให้ ครม. เห็นชอบ
ทั้งนี้ การเพิ่มโควตา ถือเป็นการปฏิรูปกองทุนไอเอ็มเอฟให้มีความทันสมัยและได้ปรับปรุงสิทธิและเสียงของประเทศสมาชิกให้สะท้อนภาวะเศรษฐกิจที่แท้จริงของประเทศไทยในปัจจุบัน โดยเฉพาะประเทศที่ยากจน และประเทศที่ได้รับโควตาน้อยเกินจริง ได้มีสิทธิและการออกเสียงได้มากขึ้น ในส่วนของไทยหากเกิดวิกฤตขึ้นในอนาคต ประเทศไทยสามารถกู้เงินจากกองทุนไอเอ็มเอฟได้ในวงเงินที่มากขึ้นกว่าเดิมจากปี 2540 อีกด้วย
2.เห็นชอบในการแก้ไขข้อตกลงว่าด้วยกองทุนไอเอ็มเอฟ ในส่วนที่เกี่ยวข้องกับการปฏิรูปโควต้าและสิทธิการออกเสียง และการปรับเปลี่ยนแนวทางการลงทุน เพื่อเสริมสร้างเสถียรภาพทางการเงินของกองทุนไอเอ็มเอฟ  โดยให้กองทุนไอเอ็มเอฟโอนกำไรจาการขายทองคำเข้าบัญชีลงทุน เพื่อนำกำไรนั้นไปลงทุนต่อได้ ซึ่งการแก้ไขนี้ได้รับการเห็นชอบจากสภาผู้ว่าการกองทุนไอเอ็มเอฟแล้วไม่ได้ผูกพันไทยประเทศเดียว จึงเห็นสมควรดำเนินการ ส่วนประเด็นที่ต้องดำเนินการตามรัฐธรรมนูญมาตรา 190 ทาง ครม. พิจารณาและได้ถามความเห็นจากคณะกรรมการกฤษฎีกา เห็นว่าการดำเนินการนี้ไม่ไม่ได้อยู่ในข่ายที่ต้องดำเนินการตามมาตรา 190 และ 3. เห็นชอบและมอบหมายให้กระทรวงการต่างประเทศเป็นผู้ดำเนินการออก Instrument of Acceptance เพื่อให้ ธปท. ดำเนินการเรื่องดังกล่าวต่อไป